Theuns Jordaan verloor AIG-hofsaakFoto: Facebook/Theuns Jordaan Theuns Jordaan het Donderdag sy hofsaak teen die organiseerders van die Afrikaans is Groot-konsert verloor. Die sanger se aansoek om weer by dié konsert op te tree, is van die hand gewys. Die konsert sal dus vanjaar sonder die sanger voortgaan. Werner Lüdertiz, Afrikaans is Groot se regsverteenwoordiger, het Donderdag dié nuus aan Maroela Media bevestig. Maroela Media het vroeër berig kaartjiehouers is warm onder die kraag nadat die sanger vroeër in Oktober op sosiale media aangekondig het dat hy waarskynlik nié by die konsert gaan optree nie, ten spyte daarvan dat kaartjiehouers optredes deur Jordaan beloof is. Jordaan het op 19 Oktober in ŉ verklaring bevestig dat hy die organiseerders van dié konsert voor die hof daag. Lüdertiz sê ŉ kontrak is reeds in Maart vanjaar aan Jordaan gestuur, maar hy het dit eers in September aan die organiseerders teruggestuur. Hy het dié kontrak egter met die voorwaardes onderteken dat hy die konsert se finansiële boeke kan sien en met die twee direkteure vergader. “Hy het gesê dat hy slegs by die konsert sal optree indien daar aan sy voorwaardes voldoen word. Die organiseerders was bereid om die finansiële boeke te wys, maar aangesien die direkteure nie beskikbaar was op sy datums nie, is daar nie aan sy voorwaardes voldoen nie,” het hy gesê. Jordaan is glo genader om afstand te doen van dié voorwaardes en steeds by die konsert op te tree, maar hy het glo nie belang gestel nie. Lüdertiz sê verder die kontrak is as ongeldig deur die hooggeregshof bestempel omdat die voorwaardes wat hy gemaak het nie nagekom is nie. Brendon Hargroves, ŉ Afrikaans is Groot-bestuurder, het bevestig Jordaan sal nie by vanjaar se konsert optree nie. Hy wou egter nie onmiddellik kommentaar lewer oor presies waarom Jordaan met die direkteure wou vergader nie.